Klaus Hækkerup (S), 2007-03-29:
Jeg vil da godt sige tak for modtagelsen af vores beslutningsforslag.
Jeg vil også sige, at jeg ville være en enormt stor løgnhals, hvis jeg påstod, at jeg var overrasket over debattens forløb.
Den gik fuldkommen, som jeg havde forventet.
Er det så ikke skuffende?
For der er jo en afvisning fra et flertal i Folketinget.
Det synes jeg ikke.
Vi har taget hul på debatten om indførelse af en eller anden form for vejbenyttelsesafgift, som vi vil have, lige indtil den er blevet indført.
Det er på vej i resten af Europa, det giver en meget bedre mulighed for at lave en miljøfremmende og trafikstyrende politik at gennemføre det.
Det kommer, det er jeg ikke i tvivl om, og vi kommer til at debattere det mange gange endnu i det her Folketing.
Jeg har også bemærket mig, at det konservative landsrådsmøde for et par år, måske 3 år siden, kom med en positiv udtalelse om det.
Det er åbenbart gledet lidt i baggrunden.
Jeg har også bemærket mig, at Venstres tidligere trafikordfører, fru Gitte Lillelund Bech, også har udtalt sig med et mere åbent sind, må jeg sandelig sige, end det, vi har hørt fra Venstre i dag i spørgsmålet omkring roadpricing.
Så de, der sådan måske mere arbejder med det inde på livet i Trafikudvalget, har nok en anden fornemmelse end den, man har i Skatteudvalget.
Og jeg vil sige, at det egentlig er lidt skuffende at høre f.eks. Det Konservative Folkepartis ordfører bare falde ned i den rille, der siger: Det her er en ny skatteskrue.
Der er stillet mange spørgsmål både i Trafikministeriet og i Skatteministeriet, og der er stadig uafklarede huller.
Og derfor er jeg da glad for at kunne sige, at jeg har medvirket til, at Skatteudvalget nu skal besøge Tyskland og får mulighed for at se nærmere på det system, de har dernede, og få afdækket nogle af de ting, som vi ikke har fået svar på endnu og måske heller ikke har kunnet få svar på.
Jeg tror, at vi får samlet mange nyttige erfaringer op hen over den mødefri periode med henblik på en beslutningstagen, når vi tager fat på det nye folketingsår.
Så har der været sådan lidt diskussion om, hvad provenuet skulle bruges til, og skatteministeren syntes også, at han skulle kommentere det.
Der er ikke tvivl om grundlaget for, hvad provenuet skal bruges til efter det her beslutningsforslag.
Det skal bruges til at fremme en miljørigtig bilpark, en sikkerhedsmæssig rigtig bilpark.
Afgiften skal ned på biler, der er miljørigtigt indrettede, og den skal ned på biler, der er sikkerhedsmæssigt rigtigt indrettede.
Det er det, vi vil: større sikkerhed, renere miljø, det er det, regeringen ikke vil.
Den vil ikke engang bruge det her instrument til det, selv om det står i dens eget regeringsgrundlag.
Det er en overraskende ting.
Og så vil jeg også godt sige, at det jo også er overraskende, at regeringen har kunnet medvirke til, at man i EU skal sænke grænsen fra 12 t til 3½ t for afgifterne.
Er det i overensstemmelse med skattestoppet?
Det er bare noget, der kommer, og det er godt, for det er i EU.
Regeringen har jo en lille forklaring på det – en lille forklaring.
Den siger: Vi mener, vi kan undgå det, fordi vi mener, det er så administrativt besværligt i Danmark, at Kommissionen da må kunne forstå, at vi ikke behøver at gå med til det.
Lur mig, vi kender jo alle EU-systemet, at komme og sige, at det er administrativt besværligt, når vi ser, hvad vi i øvrigt har af sager med EU, der er administrativt besværlige – det kommer regeringen aldrig igennem med.
Så tilbage er der bare det lidt overraskende spørgsmål: Hvorfor har regeringen tilsluttet sig, at man kan nedsætte grænsen fra de 12 t til de 3½ t, sådan som hr. Rune Lund ganske rigtigt påpegede det?
Er det et svar, vi måske får en anden dag?
Afstemning
Hvis ingen gør indsigelse, betragter jeg det som vedtaget.
Det er vedtaget.
Forslaget sattes til forhandling.